PATVIRTINTA

 Vilniaus rajono savivaldybės

 kontrolieriaus

 2018 m. rugpjūčio 1 d.

 įsakymu Nr. IV-13

**VILNIAUS RAJONO SAVIVALDYBĖS KONTROLĖS IR AUDITO TARNYBOS ASMENS DUOMENŲ TEISINĖS APSAUGOS POLITIKA**

1. Vilniaus rajono savivaldybės kontrolės ir audito tarnyboje (toliau - Tarnyba) tvarkomų asmens duomenų teisinės apsaugos politika (toliau – Politika) yra pagrįsta asmens privataus gyvenimo neliečiamumo teisės pagarba ir siekimu užtikrinti Tarnyboje tvarkomų asmens duomenų saugumą ir konfidencialumą.

2. Politikoje vartojamos sąvokos suprantamos taip, kaip jos apibrėžtos 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, kuriuo panaikinama Direktyva 95/46/EB (toliau – Reglamentas), Lietuvos Respublikos asmens duomenų teisinės apsaugos įstatyme ir kituose asmens duomenų apsaugą reglamentuojančiuose teisės aktuose.

3. Tarnybos darbuotojų ir kitų asmenų asmens duomenys (toliau – asmens duomenys) Tarnyboje renkami ir tvarkomi vadovaujantis teisės aktais, reglamentuojančiais Tarnybos veiklą, bei laikantis Reglamento, Lietuvos Respublikos asmens duomenų teisinės apsaugos įstatymo, kitų teisės aktų, reglamentuojančių asmens duomenų apsaugą ir sudarytų sutarčių nuostatų.

4. Tarnyba, kaip duomenų valdytoja, tvarkydama asmens duomenis, įgyvendina ir užtikrina Vilniaus rajono savivaldybės kontrolieriaus (toliau – Kontrolierius) nustatytas organizacines ir technines priemones, skirtas apsaugoti asmens duomenis nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio kito neteisėto tvarkymo.

5. Asmens duomenis tvarko ir jų saugą užtikrina Tarnybos darbuotojai, vadovaudamiesi Reglamente, Lietuvos Respublikos asmens duomenų teisinės apsaugos įstatyme ir kituose įstatymuose nustatytais reikalavimais. Už asmens duomenų apsaugos reikalavimų pažeidimą Tarnybos darbuotojams taikoma įstatymuose nustatyta atsakomybė.

6. Tarnyba tvarko asmens duomenis tik ta apimtimi, kuri yra reikalinga šiems asmens duomenų tvarkymo tikslams pasiekti:

6.1. surinkti pakankamus ir tinkamus audito įrodymus apie audituojamų subjektų finansinių ir biudžeto vykdymo ataskaitų duomenų teisingumą, biudžeto lėšų ir turto valdymo, naudojimo ir disponavimo teisėtumą, efektyvumą, ekonomiškumą ir rezultatyvumą;

6.2. užtikrinti kokybišką su Tarnybos veikla susijusios informacijos telefonu teikimą, piliečių ir kitų asmenų aptarnavimą;

6.3. užtikrinti Tarnybos turto apsaugą, svečių ir darbuotojų saugumą;

6.4. užtikrinti Tarnybai pateikusių asmenų skundų ir prašymų nagrinėjimą;

6.5. vykdyti institucijos vidaus administravimą;

6.6. užtikrinti Tarnybos veiklos viešumą, skaidrumą ir vidinę komunikaciją.

7. Siekdama užtikrinti Reglamento nuostatų laikymąsi, Tarnyba tvarko duomenų tvarkymo veiklos, už kurią yra atsakinga, įrašus.

8. Tarnyba užtikrina, kad asmens duomenų subjektų teisės būtų tinkamai įgyvendinamos ir visa informacija jiems būtų pateikiama tinkamai, laiku ir priimtina forma. Asmens duomenų tvarkymo ir duomenų subjektų teisių įgyvendinimo Tarnyboje tvarkos aprašą nustato ir tvirtina Kontrolierius.

9. Asmens duomenų saugumo pažeidimai valdomi pagal procedūrą, kuri nustatyta Asmens duomenų tvarkymo ir duomenų subjektų teisių įgyvendinimo Tarnyboje tvarkos apraše.

10. Politikos įgyvendinimo stebėseną ir kitas funkcijas, numatytas Reglamente ir kituose teisės aktuose, reguliuojančiuose asmens duomenų apsaugą, vykdo Kontrolieriaus paskirtas duomenų apsaugos pareigūnas.

11. Politika peržiūrima ir atnaujinama pasikeitus teisės aktams, kurie reglamentuoja asmens duomenų tvarkymą.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_